സുപ്രീംകോടതിയെയും ചോര്ത്തി? ജസ്റ്റിസ് അരുണ് മിശ്രയുടെയും ഉദ്യോഗസ്ഥരുടെയും അഭിഭാഷകരുടെയും പേരുകള് പെഗസസ് പട്ടികയില് ന്യൂഡല്ഹി: സുപ്രീംകോടതിയുമായി ബന്ധപ്പെട്ട കൂടുതല് പേരുടെ ഫോണുകള് പെഗസസ് ചാരസോഫ്റ്റ്വെയര് ചോര്ത്തിയവരുടെ പട്ടികയില്. സുപ്രീംകോടതി മുന് ജഡ്ജി അരുണ് മിശ്ര ഉപയോഗിച്ച ഫോണ് നമ്ബര് ഉള്പ്പെടെ പട്ടികയിലുണ്ടെന്നാണ് ദ വയര് റിപ്പോര്ട്ട് ചെയ്യുന്നത്. സുപ്രീംകോടതി രജിസ്ട്രിയിലെ ഉദ്യോഗസ്ഥരുടെ നമ്ബറും പ്രധാനപ്പെട്ട കക്ഷികളുടെ അഭിഭാഷകരുടെ നമ്ബറും ചാരപ്പണി നടന്നവരുടെ പട്ടികയിലുണ്ട്. പെഗസസ് വിഷയത്തില് അന്വേഷണം ആവശ്യപ്പെട്ടുള്ള വിവിധ ഹരജികള് നാളെ സുപ്രീംകോടതി പരിഗണിക്കാനിരിക്കെയാണ് പുതിയ വെളിപ്പെടുത്തല്.2010 മുതല് 2018 വരെ ജസ്റ്റിസ് അരുണ് മിശ്ര ഉപയോഗിച്ച നമ്ബര് പെഗസസ് പട്ടികയിലുണ്ടെന്നാണ് റിപ്പോര്ട്ട്. നിലവില് ദേശീയ മനുഷ്യാവകാശ കമീഷന് അധ്യക്ഷനാണ് റിട്ട. ജസ്റ്റിസ്. അരുണ് മിശ്ര.അതേസമയം, ഈ നമ്ബര് 2014ന് ശേഷം താന് ഉപയോഗിച്ചിട്ടില്ലെന്ന് ജസ്റ്റിസ് അരുണ് മിശ്ര പറഞ്ഞു. ജസ്റ്റിസ് അരുണ് മിശ്ര ഒഴിവാക്കിയ ഈ നമ്ബര് 2019ല് പെഗസസ് ചോര്ത്തിയവരുടെ പട്ടികയില് ഉള്പ്പെട്ടതെങ്ങനെയെന്ന് വ്യക്തമല്ല. സുപ്രീംകോടതിയിലെ ഏറ്റവും തന്ത്രപ്രധാനമായ റിട്ട് സെക്ഷനിനിലെ രണ്ട് രജിസ്ട്രാര്മാരുടെ നമ്ബറുകള് ഇപ്പോള് പുറത്തുവന്ന പട്ടികയിലുണ്ട്. എന്.കെ. ഗാന്ധി, ടി.ഐ. രാജ്പുത് എന്നിവരുടെ നമ്ബറുകളാണ് പട്ടികയിലുള്ളത്. മനുഷ്യാവകാശ കേസുകളില് ഉള്പ്പെടെ ഹാജരാകുന്ന നിരവധി അഭിഭാഷകരുടെ നമ്ബറുകള് ചോര്ത്തിയവരുടെ കൂട്ടത്തിലുണ്ട്. സാമ്ബത്തിക തട്ടിപ്പ് നടത്തി മുങ്ങിയ വജ്രവ്യാപാരി നിരവ് മോദിയുടെ അഭിഭാഷകന് വിജയ് അഗര്വാള്, ഡല്ഹിയിലെ മലയാളി അഭിഭാഷകനായ ആള്ജോ പി. ജോസഫ്, മുന് അറ്റോര്ണി ജനറല് മുകുള് റോത്തഗിയുടെ ചേംബറിലുണ്ടായിരുന്ന ജൂനിയര് അഭിഭാഷകന് എം. തങ്കത്തുറൈ എന്നിവരുടെ നമ്ബറുകള് പട്ടികയിലുണ്ട്. അഗസ്റ്റ വെസ്റ്റ്ലാന്ഡ് കേസിലെ പ്രതി ക്രിസ്റ്റ്യന് മിഷേലിന്റെ അഭിഭാഷകനായിരുന്നു ആള്ജോ പി. ജോസഫ്.